***Ομιλία***

**Προέδρου Συνδέσμου Βιομηχανιών Ελλάδος (ΣΒΕ)**

**κ. Αθανάσιου Σαββάκη**

**στο Ανοικτό μέρος της Ετήσιας Γενικής Συνέλευσης 2020**

4 Σεπτεμβρίου 2020

**Αγαπητέ Κύριε Αντιπρόεδρε της Ευρωπαϊκής Επιτροπής για την Προώθηση του Ευρωπαϊκού Τρόπου Ζωής**

**Αγαπητέ Κύριε Υπουργέ Οικονομικών**

**Αγαπητέ Κύριε Υπουργέ Ανάπτυξης και Επενδύσεων**

**(Προσφωνήσεις)**

Σας καλωσορίζουμε στην Ετήσια Τακτική Γενική Συνέλευση των Μελών του Συνδέσμου Βιομηχανιών Ελλάδος.

Εκ μέρους του Διοικητικού Συμβουλίου και των μελών του ΣΒΕ, σας ευχαριστούμε για τη συμμετοχή σας, μιας και γνωρίζουμε ότι το πρόγραμμά σας είναι ιδιαίτερα βαρύ.

**Αγαπητέ Κύριε Αντιπρόεδρε της Ευρωπαϊκής Επιτροπής,**

Σας καλωσορίζουμε στην εφετινή μας Γενική Συνέλευση.

Αποτελεί ιδιαίτερη τιμή για τον Σύνδεσμό μας που ο Αντιπρόεδρος της Ευρωπαϊκής Επιτροπής συμμετέχει σήμερα μαζί μας στις εργασίες της Γενικής μας Συνέλευσης.

**Αγαπητέ Κύριε Αντιπρόεδρε της Ευρωπαϊκής Επιτροπής,**

Σε μια κρίσιμη χρονική περίοδο τόσο για τη χώρα μας όσο και συνολικά για την Ευρώπη, αναγνωρίζουμε ότι η Ευρωπαϊκή Ένωση ανταποκρίθηκε με τον καλύτερο δυνατό τρόπο στην αντιμετώπιση συνολικά των αρνητικών επιπτώσεων στην οικονομία και στην κοινωνία από την πανδημία.

Η ιστορική συμφωνία μεταξύ των χωρών μελών της Ευρωπαϊκής Ένωσης για τη δημιουργία του Ταμείου Ανάκαμψης και Ανθεκτικότητας μας δημιουργεί αισθήματα αισιοδοξίας για το κοινωνικό και αναπτυξιακό μέλλον της Ευρωπαϊκής Ένωσης.

Τα 72δις ευρώ που είναι τα συνολικά κονδύλια από χρηματοδοτήσεις από την Ευρωπαϊκή Ένωση, τα οποία καλείται να διαχειριστεί η πατρίδα μας έως το 2027, μπορούν πραγματικά να συμβάλλουν:

* στην ανάταξη της οικονομίας,
* στην αλλαγή του παραγωγικού μοντέλου, και,
* στη διατήρηση της κοινωνικής συνοχής.

Βεβαίως, η πρόκληση για την υλοποίηση αυτών των δομικών αλλαγών είναι μία και μοναδική: η επιλογή από την Ελλάδα των ορθών αναπτυξιακών πολιτικών που θα συμβάλουν στην πράξη ούτως ώστε να επιτύχουμε μακροπρόθεσμη και βιώσιμη ανάπτυξη.

Στο πλαίσιο αυτό, το θέμα που μας απασχολεί ζωηρά είναι αυτό του σχεδιασμού και της υλοποίησης μιας συνεκτικής βιομηχανικής πολιτικής για τη χώρα μας.

Η παρούσα Κυβέρνηση εργάζεται εντατικά προς αυτή την κατεύθυνση, με θετικά ήδη δείγματα γραφής.

Η πρόσφατα συσταθείσα «Κυβερνητική Επιτροπή Βιομηχανίας» αποτελεί σημαντική πρωτοβουλία της Κυβέρνησης, και μάλιστα η εκπροσώπηση σε υψηλό επίπεδο, αποδεικνύει τη σημασία που αποδίδει η Κυβέρνηση και ο ίδιος ο Πρωθυπουργός στη βιομηχανία και τη μεταποίηση, ως αναπτυξιακού πυλώνα για την πατρίδα μας.

Πιστεύουμε ότι η ανταπόκριση της πατρίδας μας σ΄αυτό που υποστηρίζει και ο ΣΒΕ μαζί με αρκετούς φορείς υποστήριξης της επιχειρηματικότητας τα τελευταία δέκα χρόνια, δηλαδή το σχεδιασμό και την υλοποίηση μιας συνεκτικής βιομηχανικής πολιτικής, ήρθε ως επακόλουθο από τις επιταγές και τις κατευθύνσεις της Ευρωπαϊκής Βιομηχανικής πολιτικής.

Όμως, ο δικός μας προβληματισμός σχετίζεται με την ενσωμάτωση των κατευθύνσεων βιομηχανικής πολιτικής της Ευρωπαϊκής Ένωσης στο ελληνικό γίγνεσθαι. Στο πλαίσιο αυτό, η δική σας γνώμη και θέση είναι ιδιαίτερης σημασίας, μιας και το αναπτυξιακό και κοινωνικό διακύβευμα πλέον είναι μεγάλο.

Μετά από 10 χρόνια οικονομικής κρίσης και βιώνοντας σκληρά την πανδημία, οι αντοχές της πατρίδας μας δεν είναι ατελείωτες.

Ο ΣΒΕ υποστηρίζει ότι χρειαζόμαστε ταχύτατα συγκεκριμένα μέτρα βιομηχανικής πολιτικής, που θα συμβάλουν στη θωράκιση της οικονομίας στη χώρας μας από αναταράξεις παρόμοιας έκτασης παγκόσμιων κρίσεων, όπως αυτή της πανδημίας.

Επιπλέον θεωρούμε ότι η υλοποίηση συγκεκριμένης βιομηχανικής πολιτικής στην Ελλάδα θα συμβάλλει στη δημιουργία του νέου παραγωγικού προτύπου της χώρας, το οποίο δεν θα έχει υπερβολικές εξαρτήσεις από έναν και μόνο κλάδο.

Ειλικρινά ζητούμε τη δική σας άποψη για το τι πρέπει να πράξει η Ελλάδα τα επόμενα χρόνια. Με δεδομένο ότι η υγειονομική κρίση ανέδειξε το έλλειμα παραγωγικής υποδομής και σε ευρωπαϊκό επίπεδο.

**Αγαπητοί Κύριοι Υπουργοί,**

Στη δύσκολη οικονομική και κοινωνική συγκυρία που βιώνει η χώρα μας εξαιτίας της πανδημίας του κορωνοϊού, η Διοίκηση και τα μέλη του Συνδέσμου Βιομηχανιών Ελλάδος αναγνωρίζουμε την πραγματικά πολύ μεγάλη προσπάθεια της Κυβέρνησης για την άμβλυνση των επιπτώσεων της πανδημίας στις επιχειρήσεις της χώρας. Σας αξίζουν συγχαρητήρια.

Σας αξίζουν συγχαρητήρια και για έναν ακόμη λόγο, που ίσως οι επιχειρηματίες τον θεωρούμε κορυφαίο όταν συνομιλούμε με την εκάστοτε Κυβέρνηση: μας ακούγατε όλο το προηγούμενο διάστημα, και μάλιστα με προσοχή.

Θεωρούμε λοιπόν αυτονόητο ότι το ίδιο θα πράξετε απ’ εδώ και μετά. Διότι η πατρίδα μας θ΄ αντιμετωπίσει νέες προκλήσεις από το επόμενο κύμα της πανδημίας. Σας καλούμε να δράσετε με σχέδιο, με μέθοδο και με αποφασιστικότητα.

Η κρίση της πανδημίας θεωρώ ότι είναι η καλύτερη ευκαιρία για να λυθούν χρονίζοντα προβλήματα που ταλαιπωρούν επί δεκαετίες τη βιομηχανία και γενικότερα τις επιχειρήσεις του ιδιωτικού τομέα της οικονομίας.

Επιτρέψτε μου λοιπόν αγαπητοί Κύριοι Υπουργοί, να σας απαριθμήσω δέκα (10) μεγάλα ζητήματα που αφορούν είτε σε προβλήματα που έχουν αρνητικές επιπτώσεις στην καθημερινή μας λειτουργία, είτε σε προτάσεις μας για την ενίσχυση της ανταγωνιστικότητας της περιφερειακής βιομηχανίας.

1. Η κατάργηση των ειδικών τελών και επιβαρύνσεων, που πληρώνει ο ιδιωτικός τομέας, αναίτια και χωρίς κανενός είδους ανταποδοτικότητα. Ενδεικτικά θα επιθυμούσα να αναφέρω:

* την εισφορά του ποσοστού 0,6 της ΑΝΕ 128 στα δάνεια,
* το Δικαίωμα Εκτέλεσης Τελωνειακών Εργασιών (ΔΕΤΕ) προς τους τελωνειακούς 5% με βάση το Ν. 2093/92 – η είσπραξή του γίνεται μέσω των λογαριασμών της ΔΕΗ, και,
* το τέλος 2% επί της διαφημιστικής δαπάνης υπέρ ΟΤΑ.

1. Η θεσμοθέτηση εκ νέου προγράμματος επιδότησης ασφαλιστικών εισφορών, κατά το πρότυπο του επιτυχημένου αντίστοιχου προγράμματος που είχε «τρέξει» προ οκταετίας μέσω του ΟΑΕΔ.
2. Η αναμόρφωση του αναπτυξιακού νόμου, με τη συμπερίληψη των ακόλουθων δύο μεταρρυθμιστικών διατάξεων:

α) Καθορισμός ελάχιστου πλαφόν ύψους 60% στις ετήσιες κατανομές των κονδυλίων του αναπτυξιακού νόμου, αποκλειστικά για την υλοποίηση παραγωγικών επενδύσεων, και,

β) Επιχορήγηση με το καθεστώς των άμεσων ενισχύσεων «Ολοκληρωμένων Επιχειρηματικών Σχεδίων Αναδιάρθρωσης και Ανάπτυξης» υφιστάμενων μεταποιητικών και βιομηχανικών επιχειρήσεων

1. Η θεσμοθέτηση των υπερ- αποσβέσεων στη βιομηχανία.

Συγκεκριμένα προτείνουμε η επιχείρηση να μπορεί να επιλέγει:

α) μεταξύ δυο συντελεστών ετήσιας απόσβεσης: 11% («χαμηλός» συντελεστής) και 16% («υψηλός» συντελεστής», και,

β) μεταξύ δυο μεθόδων απόσβεσης: είτε

β.1.) σταθερής, άρα επιλογή απόσβεσης της δαπάνης με το ίδιο ποσό κάθε χρόνο, είτε

β.2.) φθίνουσας, άρα επιλογή του τριπλασιασμού του συντελεστή αποσβέσεων (είτε 11%\*3=33%, είτε 16%\*3=48%) και απόσβεση ανά έτος της αναπόσβεστης αξίας που απομένει.

1. Η ανάληψη νομοθετικής πρωτοβουλίας για τον χαρακτηρισμό άτυπων βιομηχανικών συγκεντρώσεων σε οργανωμένους υποδοχείς. Προφανώς αναφερόμαστε στη βιομηχανική ζώνη του Καλοχωρίου. Προς αυτή την κατεύθυνση μπορούμε να αξιοποιήσουμε την «καλή πρακτική» που ακολουθήθηκε στα Οινόφυτα.
2. Εξορθολογισμό των τιμολογίων ενέργειας.
3. Η θεσμοθέτηση ειδικού καθεστώτος επιστρεπτέων ενισχύσεων για κεφάλαιο κίνησης εξωστρεφών βιομηχανικών επιχειρήσεων.
4. Η υλοποίηση ειδικού προγράμματος για την ανάπτυξη της Θράκης, της Ηπείρου και της Δυτικής Μακεδονίας. Ουσιαστικά προτείνουμε το μεγάλο θέμα της περιφερειακής ανάπτυξης και της περιφερειακής σύγκλισης να τεθεί σε προτεραιότητα στην αναπτυξιακή πολιτική της χώρας.
5. Η αλλαγή του υφιστάμενου καθεστώτος επιδότησης εξαγοράς υφιστάμενων παραγωγικών -κλειστών – μονάδων. Προτείνουμε να επιδοτείται η αγορά κλειστών ανεξαρτήτως του πότε έκλεισαν, υπό την προϋπόθεση ότι ο αγοραστής δεν έχει καμία απολύτως σχέση με το προηγούμενο ιδιοκτησιακό καθεστώς και ότι οι εγκαταστάσεις θα χρησιμοποιηθούν στο ίδιο με το προηγούμενο αντικείμενο, και,
6. Η αναβάθμιση της λειτουργίας και των υποδομών των Βιομηχανικών Περιοχών της χώρας. (ψηφιακές υποδομές, μεταφορικές συνδέσεις, οδικές, σιδηροδρομικές, φυσικό αέριο, υποδομές επεξεργασίας αποβλήτων).

**Αγαπητοί Κύριοι Υπουργοί,**

Γνωρίζουμε τις προσπάθειες που κάνετε για την ανάκαμψη της χώρας, για τη διαφύλαξη της κοινωνικής συνοχής, για τη διατήρηση των υφιστάμενων θέσεων εργασίας, και, εν τέλει για την επαναφορά της μεταποιητικής δραστηριότητας στο επίκεντρο της πορείας ανάταξης της οικονομίας.

Στο πλαίσιο ακριβώς αυτό, προτείνουμε, για άλλη μια φορά εδώ και πολλά χρόνια, την υλοποίηση μιας συνεκτικής βιομηχανικής πολιτικής, που θα οδηγήσει την εγχώρια μεταποίηση στην αύξηση της συνεισφοράς της στο ΑΕΠ, από το ισχνό 8% σήμερα, στο 12% την επόμενη πενταετία.

**Αγαπητέ Κύριε Αντιπρόεδρε της Ευρωπαϊκής Επιτροπής για την Προώθηση του Ευρωπαϊκού Τρόπου Ζωής**

**Αγαπητέ Κύριε Υπουργέ Οικονομικών**

**Αγαπητέ Κύριε Υπουργέ Ανάπτυξης και Επενδύσεων**

Μ΄ αυτές τις σκέψεις, σας ευχαριστούμε πολύ που είστε και οι τρεις σήμερα μαζί μας και σας ευχόμαστε ειλικρινά καλή δύναμη στο έργο σας.

Τον λόγο έχει ο Αντιπρόεδρος της Ευρωπαϊκής Επιτροπής κ. Μ. Σχοινάς.